<div style="text-align: center;"><img src="images/poes.png" alt="poes" /></div>
<div style="text-align: center;">&nbsp;</div>
<div style="text-align: right;"><span style="font-size: 10pt; font-family: arial,helvetica,sans-serif;">Αθήνα, 23 Ιουλίου 2014</span></div>
<div>&nbsp;</div>
<div style="text-align: center;"><strong><span style="font-size: 10pt; font-family: arial,helvetica,sans-serif;">ΑΝΟΙΚΤΗ ΕΠΙΣΤΟΛΗ</span></strong></div>
<div style="text-align: center;">&nbsp;</div>
<div style="text-align: center;"><strong><span style="font-size: 10pt; font-family: arial,helvetica,sans-serif;">ΠΡΟΣ ΤΟΝ ΥΠΟΥΡΓΟ ΟΙΚΟΝΟΜΙΚΩΝ</span></strong><br /><strong><span style="font-size: 10pt; font-family: arial,helvetica,sans-serif;">κ. Γκίκα Χαρδούβελη</span></strong></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">κε Υπουργέ.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Με έκπληξη, το τελευταίο διάστημα, διαπιστώνουμε ότι <strong>λαμβάνουν χώρα συζητήσεις ή δρομολογούνται τέτοιες,</strong> μεταξύ υμών και εμπλεκομένων φορέων, <strong>προκειμένου να εξευρεθεί ο τρόπος συμμόρφωσης του Ελληνικού δημοσίου</strong> (Υπουργείο Οικονομικών) <strong>προς τις πρόσφατες αποφάσεις του Συμβουλίου της Επικρατείας</strong>, που ακύρωσαν την υπ΄ αριθμ. οικ. 2/83408/0022/14-11-2012 απόφαση του αναπληρωτή Υπουργού Οικονομικών (ΦΕΚ τ. Β' 3017/14-11-2012), καθ' ό μέρος αφορά στην αναδρομική από 1-8-2012 μείωση των αποδοχών των εν ενεργεία στελεχών των ενόπλων δυνάμεων, συνεπεία της οποίας υποχρεωθήκαμε να επιστρέψουμε αποδοχές τις οποίες είχαμε εισπράξει, ως αχρεωστήτως καταβληθείσες, ακύρωση η οποία έλαβε χώρα, καθώς οι διατάξεις των περιπτώσεων 31-33 της υποπαραγράφου Γ1 της παραγράφου Γ του άρθρου πρώτου του ν. 4093/2012, με τις οποίες μειώθηκαν οι αποδοχές των εν ενεργεία στρατιωτικών των ενόπλων δυνάμεων, κρίθηκαν ως αντισυνταγματικές και ως εκ τούτου ανίσχυρες και μη εφαρμοστέες <strong>και ειδικότερα της υπ΄ αριθμ. 2193/2014 τοιαύτης</strong>, με την οποία δικαιώθηκαν οι Έλληνες στρατιωτικοί, δια των Περιφερειακών Ενώσεών τους.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;"><strong>Επειδή, ουδέποτε κληθήκαμε από εσάς,</strong> αν και το ζητήσαμε ακόμη και με εξώδικο που σας αποστείλαμε την 20 Ιουνίου 2014, <strong>ως οι προσφεύγοντες ενώπιον του Συμβουλίου της Επικρατείας.</strong></span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Επειδή διαρρέονται διάφορα σενάρια υλοποίησης της ανωτέρω απόφασης που δεν μας βρίσκουν σύμφωνους.</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Σας γνωρίζουμε ότι <strong>κανείς δεν μπορεί να μας εκπροσωπήσει και κανέναν δεν εξουσιοδοτήσαμε προς τούτο.</strong></span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;"><strong>Οι Ενώσεις Αποστράτων Αξιωματικών Στρατού, Ναυτικού και Αεροπορίας</strong> και το Συντονιστικό όργανο αυτών <strong>δεν εκφράζουν τους εν ενεργεία Έλληνες στρατιωτικούς</strong> και δεν μπορούν να ομιλούν, να διαπραγματεύονται και πολύ περισσότερο να δέχονται οτιδήποτε εξ ονόματος των εν ενεργεία Ελλήνων στρατιωτικών, <strong>αφού δεν τους έχουμε εξουσιοδοτήσει σχετικά προς τούτο.</strong></span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">Εάν δεν καταστεί εφικτή η οποιαδήποτε συνάντηση μαζί σας, σας γνωρίζουμε την απαρέγκλιτη θέση της Ομοσπονδίας και των Περιφερειακών Ενώσεων μας, η οποία είναι η <strong>απαίτησή μας για άμεση, πλήρη και ορθή συμμόρφωση</strong> του Υπουργείου Οικονομικών στην ανωτέρω υπ΄ αριθμ. 2193/2014 απόφαση του ΣτΕ <strong>και ειδικότερα</strong>:</span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">- <strong>Την από 01-8-2014 επαναφορά του μισθολογίου</strong> των Ελλήνων στρατιωτικών <strong>στα επίπεδα της 31-7-2012.</strong></span></div>
<div style="text-align: justify;">&nbsp;</div>
<div style="text-align: justify;"><span style="font-size: 10pt; font-family: arial,helvetica,sans-serif;">- <strong>Την άμεση και έντοκη καταβολή των αναδρομικών,</strong> που γέννησε η εν λόγω απόφαση, <strong>χωρίς οποιοδήποτε χρονοδιάγραμμα ή σκέψη για την καταβολή σε βάθος χρόνου.</strong></span></div>
<div style="text-align: justify;"><span style="font-size: 10pt; font-family: arial,helvetica,sans-serif;"></span></div>
<div style="text-align: justify;"><span style="font-size: 10pt; font-family: arial,helvetica,sans-serif;">Σε αντίθετη περίπτωση, επιφυλασσόμαστε παντός νομίμου δικαιώματός μας.</span></div>
<div>&nbsp;</div>